**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о безбедности и здрављу на раду садржан је у члану 97. тачка 8. Устава Републике Србије, којим је прописано да Република Србија уређује и обезбеђује систем у области радних односа, заштите на раду, запошљавања, социјалног осигурања и других облика социјалне сигурности.

**II. РАЗЛОЗИ ЗА ДОНОШЕЊЕ ЗАКОНА**

Разлози за доношење новог Закона о безбедности и здрављу на раду могу се разматрати са становишта да је важећи Закон о безбедности и здрављу на раду (,,Службени гласник РС”, бр. 101/05, 91/15 и 113/17 – др. закон), донет и у примени од новембра 2005. године и да су се у међувремену десиле значајне економске и друштвене промене које намећу обавезу његовог даљег усклађивања са стандардима ЕУ, посебним конвенцијама МОР-а које је наша држава ратификовала, усклађивање са изменама у правном систему Републике Србије, изменама у политици у области безбедности и здравља на раду, прилагођавање стварним потребама, као и прецизнијег или друкчијег уређивања појединих одредаба у циљу стварања правне сигурности и транспарентности у примени.

Текст важећег закона није битно мењан скоро 14 година, од почетка примене. Закон је само једном измењен и допуњен 2015. године, и то како би се отклонили недостаци уочени у дотадашњој примени и извршило даље усклађивање са Директивом 89/391/ЕЕЗ о увођењу мера за подстицање побољшања безбедности и здравља запослених на раду. Измене и допуне, на првом месту су се односиле на подизање нивоа компетенције лица за безбедност и здравље на раду код послодаваца у одређеним високоризичним делатностима, увођење обавезе послодавца да донесе програм за оспособљавање запослених за безбедан и здрав рад, увођење обавезе периодичног обнављања оспособљавања и ограничавање рока важења лиценце на пет година, а у циљу промовисања и унапређења безбедности и здравља на раду у Републици Србији утврђена су национална признања за изузетна постигнућа у овој области.

Закон о безбедности и здрављу на раду делимично је усклађен са оквирном Директивом 89/391/ЕЕЗ о увођењу мера за подстицање побољшања безбедности и здравља запослених на раду, због чега је неопходно изменама и допунама нормативног оквира у овој области повећати ниво усклађености.

Поред потребе усклађивања са правом Европске уније и стандардима у области безбедности и здравља на раду, на потребу предлагања нових решења указује и вишегодишња примена важећег закона.

Проблеми у примени важећег закона на које су привредни субјекти најчешће указивали огледају се, између осталог на спровођење поступка процене ризика и доношење акта о процени ризика, закључивање споразума о заједничком спровођењу мера безбедности и здравља на раду када два послодавца деле радни простор, организовање послова безбедности и здравља на раду, неадекватно преношење одредаба Директиве 89/391/ЕЕЗ које се односе на организовање послова безбедности и здравља на раду, праћење здравственог стања запослених и консултовање, информисање и сарадња са запосленима. Истовремено, неопходно је било увести нове институте у режим заштите запослених, који се превасходно односе на обезбеђивање веће заштите здравља и проширивање круга лица која уживају заштиту.

Потребно је између осталог, изврши усклађивање Закона о безбедности и здрављу на раду са одредбама Закона о раду (,,Службени гласник РС”, бр. 24/05, 61/05, 54/09, 32/13, 75/14, 13/17 – УС, 113/17 и 95/18 – аутентично тумачење), Закона о здравственој заштити (,,Службени гласник РС”, број 25/19), Закона о здравственом осигурању („Службени гласник РС”, број 25/19), Закона о остваривању права на здравствену заштиту деце, трудница и породиља (,,Службени гласник РС”, број 104/13), Закона о професионалној рехабилитацији и запошљавању особа са инвалидитетом (,,Службени гласник РС”, бр. 36/09 и 32/13), Закона о пензијском и инвалидском осигурању („Службени гласник РС”, бр. 34/03, 64/04 – УС; 84/04 – др. закон; 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14 и 73/18), Закона о здравственој документацији и евиденцијама у области здравства (,,Службени гласник РС”, бр. 123/14, 106/15, 105/17 и 25/19 – др. закон), Закона о општој безбедности производа (,,Службени гласник РС”, број 41/09), Закона о техничким захтевима за производе и оцењивању усаглашености (,,Службени гласник РС”, број 36/09), Закона о рударству и геолошким истраживањима (,,Службени гласник РС”, број 101/15), Закона о планирању и изградњи (,,Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14 и 83/18), Закона о високом образовању (,,Службени гласник РС”, бр. 88/17, 27/18 – др. закон и 73/18), Закона о образовању одраслих (,,Службени гласник РС”, број 55/13), Закона о пољопривреди и руралном развоју (,,Службени гласник РС”, бр. 41/09, 10/13 – др. закон и 101/16), Закона о привредним друштвима (,,Службени гласник РС”, бр. 36/11, 99/11, 83/14 – др. Закон, 5/15, 44/18 и 95/18), Закона о хемикалијама (,,Службени гласник РС”, бр. 36/09, 88/10, 92/11, 93/12 и 25/15), Закона о прекршајима (,,Службени гласник РС”, бр. 65/13, 13/16 и 98/16 – УС) и Закона о општем управном поступку (,,Службени гласник РС”, бр. 18/16 и 95/18 – аутентично тумачење), Закона о инспекцијском надзору (,,Службени гласник РС”, бр. 36/15, 44/18 – др. закон и 95/18) и др.

Имајући у виду наведене разлоге, неопходно је донети нови закон који ће уредити ову област.

Приликом израде текста Нацрта закона коришћена је Директива 89/391/ЕЕЗ, као и друге посебне директиве ЕУ, иницијативе и предлози за измену његових одредаба, као и решења која су предложиле репрезентативне организације синдиката и послодаваца.

Улога Закона о безбедности и здрављу на раду је пре свега спречавање повреда на раду и професионалних обољења, а заснива се на покретању низа активности у свим областима деловања успостављањем одговорности послодавца и права запослених за примену мера којима ће се остварити највиши стандарди безбедности и заштите здравља запослених.

Боља законска решења омогућиће стварање услова за безбеднију и здравију радну средину која омогућава запосленима да продуктивно раде до одласка у пензију. Посао који радници обављају треба да буде организован на такав начин да не доведе до оштећења њиховог здравља. Безбедност и здравље на раду доприноси повећању продуктивности на радном месту, подстиче економски раст, запошљавање и побољшава функционисање тржишта рада, а то ће извршити позитиван утицај на привреду.

Инвестиције за обезбеђивање и унапређење услова рада којима се повреде на раду и професионалне болести смањују на најмању могућу меру, односно већа улагања у унапређење услова рада смањују трошкове последица од повреда на раду и професионалних болести, чиме директно утичу на пословање привредних субјеката. Трошкови последица повреда на раду утичу на губитак пословног угледа, као и на морал и мотивисаност запослених.

Према томе, закон треба да успостави јасан правни оквир у области безбедности и здравља на раду у Републици Србији.

Усвајањем и спровођењем овог закона обезбедиће се услови за виши степен безбедности и здравља на раду и боље услове рада у циљу спречавања повреда на раду, професионалних болести и болести у вези са радом.

Применом овог закона стварају се обавезе за привредне субјекте.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1.** прописан је општи циљ закона, који је идентичан циљу важећег закона. Наиме, овим законом уређује се спровођење и унапређивање безбедности и здравља на раду лица која учествују у радним процесима, као и лица која се затекну у радној средини, ради спречавања повреда на раду и професионалних болести.

Новину у ставу 1. представља одређивање садржине закона.

**Чланом 2.** прописано је да се на поступање у управним стварима прописаним овим законом и питања поступка инспекцијског надзора која нису другачије уређена овим законом, примењују одредбе закона којим се уређује општи управни поступак и одредбе закона којим се уређује инспекцијски надзор.

**Чланом 3.** прописан је обим примене Закона. Ставом 2. овог члана из разлога прецизности и доследног усклађивања са Директивом 89/391/ЕЕЗ предвиђено је да се закон примењују у приватном и у јавном сектору, у свим делатностима. Такође у ставу 3. је прописан изузетак да се закон не примењује при обављању специфичне војне службе у Војсци Србије и обављању полицијских и послова заштите и спасавања из делокруга надлежног државног органа, као и обављању послова заштите и спасавања које обављају други субјекти у складу са посебним законом, али је овај изузетак потребно схватити у најужем смислу и при обављању ових послова у редовним условима потребно је обезбедити највећу могућу безбедност и здравље запослених.

**Чланом 4.** прописано је да се права, обавезе и одговорности у вези са безбедношћу и здрављем на раду ближе уређују општим актом послодавца или уговором о раду. Према овом члану колективним уговором или правилником, односно уговором о раду могу да се утврде већа права и повољнији услови у области безбедности и здравља на раду.

**Чланом 5.** прописано је значење појединих израза. Што се тиче најзначајнијих измена у вези значења појединих израза сада је проширен круг лица која имају обавезе и одговорности из области безбедности и здравља на раду увођењем лица која се самозапошљавају. Важећи Закон о безбедности и здрављу на раду уређује права, обавезе и одговорности послодавца и запослених, при чему је послодавац домаће или страно правно лице, односно физичко лице које запошљава, односно радно ангажује једно или више лица, а запослени је домаће или страно физичко лице које је у радном односу код послодавца, као и лице које по било ком основу обавља рад или се оспособљава за рад код послодавца, осим лица које је у радном односу код послодавца ради обављања послова кућног помоћног особља. Када физичко лице самостално обавља привредну или другу делатност и радно не ангажује друга лица или када носилац породичног пољопривредног газдинства обавља посао са члановима породичног домаћинства, према важећем Закону ова лица нису послодавци зато што не запошљавању, односно радно не ангажују друга лица, а нису ни запослени из разлога што уговор о раду као двострани акт лице које заснива радни однос не може да закључи са самим собом. У пракси ова лица својим радом могу стварати ризике како за себе тако и за друга лица и из тих разлога, потребно је обезбедити заштиту самозапослених и залагати се на превенцију ризика од повреда на раду и професионалних болести. Увођењем лица које се самозапошљава у област безбедности и здравља на раду врши се усклађивање са Препоруком Савета од 18. фебруара 2003. године о унапређењу заштите здравља и безбедности самозапослених лица на раду (2003/134/ЕЗ).

Такође, прецизирано је значење израза ,,радно место” као скуп послова које запослени обавља у радној средини под непосредном или посредном контролом послодавца. Досадашња дефиниција која је радно место одређивала као простор намењен за обављање послова код послодавца стварала је проблеме приликом спровођења поступка процене ризика. Проблем се решава стављањем акцента на радним процесима који се обављају у оквиру послова на радном месту из разлога што радни процеси доводе до настанка догађаја који могу довести до настанка повреде или оштећења здравља. Приликом процене ризика морају се сагледати и радна средина и радни процеси доводећи их у коорелацију. Опасности и штетности на радним местима са истим или сличним описом послова могу се значајно разликовати у зависности од тога у којем се простору обављају или која средства за рад се користе.

Битна новина је промена назива лица за безбедност и здравље на раду у назив саветник за безбедност и здравље на раду када послове обавља код послодаваца у високо ризичним делатностима и сарадник за безбедност и здравље на раду када послове обавља код послодаваца у мање ризичким делатностима. Промена назива је извршена из разлога даљег подизања нивоа компетенције стручног лица које обавља послове безбедности и здравља на раду.

Такође, у значењима израза уведено је ново законско решење да послове координатора за безбедност и здравље на раду на привременим или покретним градилиштима обавља правно лице уместо досадашњег решења према коме је те послове обављало само физичко лице, чиме је извршено усклађивање са Директивом Савета 92/57/ЕЕЗ о примени минималних захтева везаних за безбедност и здравље на привременим или покретним градилиштима.

Уведене су дефиниције за корективну меру која се предузима у циљу спречавања поновног настанка нежељеног догађаја и штетност као својство радне средине које може да угрози здравље запосленог.

**Чланом 6.** прописано је ко има право на безбедност и здравље на раду.

**Чланом 7.** прописано је да посебна права, обавезе и мере у вези са безбедношћу и здрављем на раду имају посебне групе запослених.

**Чланом 8.** уређују се превентивне мере у остваривању безбедности и здравља на раду.

Ст. од 2. до 4. прецизирају се надлежности у прописивању превентивних мера безбедности и здравља на раду.

**Чланом 9.** прописано је да обавезе послодавца у вези са спровођењем мера безбедности и здравља на раду истовремено представљају права запослених. Ово је један од најважнијих чланова за остваривање права запослених у области безбедности и здравља на раду.

**Чланом 10.** прописана је одговорност послодавца у складу са Директивом 89/391/ЕЕЗ тако да се послодавац не ослобађа обавеза и одговорности у вези са применом мера безбедности и здравља на раду одређивањем другог лица или преношењем својих обавеза и одговорности на друго лице, осим у случају неуобичајених и непредвидивих околности које су ван контроле послодавца.

**Чланом 11.** прописане су обавезе послодавца које се односе на прилагођавање радног процеса способностима запосленог, обезбеђивање услова радне средине, средстава за рад и средстава и опреме за личну заштиту на раду, консултовања запослених или представника запослених при увођењу нових технологија, којима је извршено усклађивање са Директивом 89/391/ЕЕЗ.

**Чланом 12.** утврђена је обавеза послодавца да обезбеди финансијска средства за спровођење мера безбедности и здравља на раду. Задржана је обавеза из важећег закона.

**Чланом 13.** прецизирана је постојећа обавеза послодавца да поред обезбеђивања превентивних мера запосленима пружи информације и обуке за шта обезбеђује потребна финансијска средства. Овим је извршено даље усклађивање са Директивом 89/391/ЕЕЗ.

**Чланом 14.** начела превенције прописана важећим законом сада су прецизно дефинисана и проширена у складу са Директивом 89/391/ЕЕЗ.

**Чланом 15.** задржано је постојеће законско решење у вези обавезе послодавца даопштим актом – колективним уговором, правилником о безбедности и здрављу на раду или правилником о раду, утврди права, обавезе и одговорности у области безбедности и здравља на раду, као и да ако има до десет запослених - права, обавезе и одговорности може утврдити уговором о раду.

**Чланом 16.** прописане су обавезе послодавца. У ставу 3. извршена је допуна прописивањем обавезе правног лица са лиценцом ради спровођења превентивних и периодичних прегледа и провере опреме за рад, као и превентивних и периодичних испитивања услова радне средине да најкасније у року од 30 дана од дана извршеног прегледа и провере, односно испитивања изда стручни налаз.

**Чланом 17.** прописана је једна од најважнијих обавеза послодавца да донесе акт о процени ризика у писаној форми за сва радна места у радној средини и да утврди начин и мере за њихово отклањање. Новина је став 2. којим се прописује обавеза послодавца да мере утврђене актом о процени ризика буду интегрисане у све активности послодавца и на свим нивоима. Такође, у ставу 5. прописано је да лице које се самозапошљава није дужно да донесе акт о процени ризика из разлога што само води рачуна о својој безбедности и здрављу на раду и не постоје оправдани разлози за утврђивање ове обавезе.

**Чланом 18.** задржано је постојеће законско решење у вези обавезе послодавца да на основу оцене службе медицине рада, одреди посебне здравствене услове које морају испуњавати запослени на радном месту са повећаним ризиком.

**Чланом 19.** поред обавезе послодавца да запосленом изда на употребу личну заштитну опрему у складу са актом о процени ризика, прописана је обавеза послодавца да запосленом обезбеди личну заштитну опрему у исправном стању и спроведе обуку за њено правилно коришћење.Прописивањем ове обавезе послодавца додатно је наглашена обавеза обезбеђивања личне заштитне опреме у исправном стању и допуњена је са обавезом спровођење обуке њеног правилног коришћења.

**Чланом 20.** прецизирана је обавеза послодавца из члана 16. овог закона која се односи на обезбеђивање пружања прве помоћи. Сврха читавог процеса организовања прве помоћи јесте да она мора бити спроведена у најкраћем могућем року након повређивања и да мора да буде одговарајућа (тј. препознато стање повређеног) из којег разлога је послодавца дужан да обезбеди пружање прве помоћи, да обучи одговарајући број запослених за пружање прве помоћи и обезбеди средства и опрему за пружање прве помоћи узимајући у обзир процењене ризике, технолошки процес, организацију, природу и обим процеса рада, број запослених који учествују у процесу рада, број радних смена, број локацијски одвојених јединица, учесталог повреда на раду и удаљеност до најближе медицинске помоћи. Такође је утврђено да обуку запослених за пружање прве помоћи врши служба медицине рада или надлежни орган са одговарајућим овлашћењем добијеним у складу са посебним законом.

**Чланом 21.** прописана је обавеза послодавца да што је могуће пре обавести све запослене, који јесу или који би могли да буду изложени озбиљној, неизбежној и непосредној опасности, о присутним ризицима и мерама које су предузете или ће бити предузете у циљу заштите. Послодавац је дужан да предузме мере и изда упутства како би омогућио запосленима да у случају озбиљне, неизбежне и непосредне опасности престану да раде и/или одмах напусте радно место и оду на безбедно место. Послодавац не може захтевати од запослених да наставе рад на радном месту у радној средини у којима још постоји озбиљна и непосредна опасност, осим у посебним случајевима због оправданих разлога, последица је усклађивања са Директивом 89/391/ЕЕЗ.

**Чланом 22.** задржана је постојећа обавеза послодаваца који обављају одређене делатности да пре почетка обављања делатности испуне одређене услове у погледу безбедности и здравља на раду.

**Чланом 23.** прописане су обавезе послодавца који обавља делатност грађевинарства, као једне од најризичнијих делатности. Сваки од послодаваца извођача је дужан да изради прописан елаборат о уређењу градилишта и пријави надлежној инспекцији рада почетак обављања послова. У случају извођења хитних радова ради отклањања кварова или изненадног и неконтролисаног догађаја на објекту послодавац је дужан да одмах, од настанка, усмено и у писаној форми пријави надлежној инспекцији рада извођење хитних радова и није дужан да изради елаборат о уређењу градилишта, ако радови не трају дуже од три дана, али је дужан да при извођењу хитних радова и санације примењује мере у складу са актом о процени ризика. Новину представља одредба да се елаборат о уређењу градилишта и пријава о почетку рада може доставити у форми електронског документа.

Велики број смртних повреда на раду у делатности грађевинарства главни је разлог за прописивање обавеза и одговорности за спровођење мера безбедности и здравља на раду на градилишту и израду елабората о уређењу градилишта.

**Чланом 24.** прописана је обавеза кад два или више послодаваца у обављању послова деле радни простор, односно у истом простору истовремено послове обављају запослени више послодаваца, послодавци су дужни да сарађују у примени прописаних мера за безбедност и здравље запослених. Овим чланом прописана је обавеза послодаваца без обзира коју делатност обављају, укључујући и делатност грађевинарства.

**Чл. 25-31.** задржана су постојећа законска решења када је у питању обезбеђивање пословног простора или подручје градилишта, промена технилошког процеса, употреба средстава за рад и личне заштитне опреме, документације за опрему за рад и личну заштитну опрему, документације за хемијске материје, примена опште признате мере и сачињавање програма о поступном отклањању недостатака.

**Чл. 32. и 33.** прописани су случајеви када је послодавац дужан да изврши обуку запосленог за безбедан и здрав рад: кодзаснивања радног односа, односно другог радног ангажовања; премештаја на друге послове; приликом увођења нове технологије или нових средстава за рад или промене опреме за рад; код промене процеса рада, односно свака промена било да је технико-технолошка или организациона намеће обавезу послодавцу да изврши обуку запосленог. Послодавац је дужан да запосленог у току обуке за безбедан и здрав рад упозна са свим врстама ризика на пословима на које га одређује и о конкретним мерама за безбедност и здравље на раду у складу са актом о процени ризика.

Поред обуке прописани су и рокови за периодичне провере обучености из разлога што свако знање и вештина које се стално не обнављају временом бледе и нестају. Прописана је обавеза послодавца да донесе програм обуке за безбедан и здрав рад, чији садржан послодавац мора, када је то потребно, да обнавља и мења.

**Чланом 34.** прописано је да представник запослених има право на одговарајућу обуку за обављање активности представника запослених из овог закона, а трошкови обуке не могу бити на терет представника запослених. Периодичне провере обучености за безбедан и здрав рад представника запослених врше се најкасније у року од четири године од дана претходне провере. Обука се организује у току радног времена било у оквиру или изван простора послодавца. Прописивање права на обуку за представнике запослених за безбедност и здравље на раду је ново законско решење које ће утицати на повећавање знања представника запослених у области безбедности и здравља на раду у циљу квалитетнијег спровођења њихових задужења. Овим чланом извршено је усклађивање са Директивом 89/391/ЕЕЗ.

**Чланом 35.** прописана је обавеза да када технолошки процес рада захтева додатну обуку запосленог за безбедан и здрав рад, послодавац је дужан да упозна запосленог о обављању процеса рада на безбедан начин, путем обавештења, упутстава или инструкција у писaној форми. У изузетним случајевима, када запосленом прети непосредна опасност по живот или здравље, због хитности, обавештења, упутства или инструкције могу се дати у усменој форми. Извршена је допуна прописивањем обавезе послодавца да у случају тешке или смртне повреде на раду односно оштећења здравља које је настало приликом излагања штетностима, одмах, а најкасније у року од осам дана од настанка повреде изврши додатну обуку запослeних на тим радним местима. Сама тежина повреде која се десила на радном месту указује на озбиљне пропусте у примени мера безбедности и здравља на раду, из којих разлога је потребно извршити додатну обуку запослених за безбедан и здрав рад,

Послодавац је дужан да обезбеди да запослена за време трудноће, породиља и запослена која доји дете, запослени млађи од 18 година живота, особе са инвалидитетом и професионално оболели, и поред обуке за безбедан и здрав рад, буду у писаној форми обавештени о резултатима процене ризика и о мерама којима се ризици отклањају у циљу повећања безбедности и здравља на раду. Послодавац је дужан да додатну бригу посвети обезбеђивању безбедности и здравља посебних група запослених.

**Чланом 36.** прописана је обавеза послодавцада свако лице, које се налази у радној средини о чијем присуству је упознат послодавац, упозори на опасна места или на штетности по здравље које се јављају у технолошком процесу, односно на мере безбедности које мора да примени, и да га усмери на безбедне зоне за кретање.

Послодавац је дужан да видно обележи и истакне ознаке за безбедност и/или здравље ради обавештавања и информисања запослених о ризицима у технолошком процесу, правцима кретања и дозвољеним местима задржавања, као и о мерама за спречавање, смањење или отклањање ризика.

**Чланом 37.** прописана су права и обавезе запосленог да се пре почетка рада упозна са мерама безбедности и здравља на раду на пословима на које је одређен, као и да се обучи за њихово спровођење, да послодавцу даје предлоге, примедбе и обавештења о питањима безбедности и здравља на раду; да контролише своје здравље према ризицима послова које обавља у редовним интервалима, у складу са прописима о здравственој заштити и прописима о безбедности и здрављу на раду. Запослени који ради на пословима са повећаним ризиком, има право и обавезу да обави лекарски преглед на који га упућује послодавац. Запослени је дужан да ради на пословима са повећаним ризиком, на основу извештаја службе медицине рада, односно службе заштите здравља на раду којим се утврђује да је здравствено способан за рад на тим пословима.

**Чланом 38.** прописани су случајеви када запослени има право и обавезу да одбије да ради, између осталог, само ако му прети непосредна опасност за живот и здравље због тога што нису спроведене прописане мере за безбедност и здравље на радном месту на којем је одређен, све док се те мере не обезбеде и поступање послодавца по захтеву запосленог који је одбио да ради.

**Чланом 39.** прописано је да када му прети непосредна опасност по живот или здравље, а непосредни руководилац процеса рада није присутан, запослени има право да предузме одговарајуће мере, у складу са својим знањем и техничким средствима која му стоје на располагању и да престане да ради, напусти радно место, радни процес, односно радну средину. У том случају запослени који престане да ради, напусти место рада, радни процес, односно радну средину није одговоран за штету коју проузрокује послодавцу, односно неће бити стављени у било какву неповољну ситуацију, осим у случају да су штету проузроковали намерно или из крајње непажње. Овим чланом извршено је усклађивање са Директивом 89/391/ЕЕЗ.

**Чланом 40.** прописане су обавезе запосленог да:у највећој могућој мери води рачуна о сопственој безбедности и здрављу на раду, као и безбедности и здрављу других лица на која утичу његове активности или пропусти на радном месту у складу са обуком за безбедан и здрав рад и упутствима за безбедан и здрав рад; примењује прописане мере за безбедан и здрав рад; наменски користи средства за рад и опасне материје; правилно користи личну заштитну опрему, да са њом пажљиво рукује и да је уредно врати на место које је намењено за ту опрему након коришћења.

Запослени је дужан да пре почетка рада прегледа своје место рада укључујући и средства за рад која користи, као и личну заштитну опрему, и да у случају уочених недостатака извести послодавца или друго овлашћено лице. Запосленом је забрањено да самовољно искључује, мења или уклања безбедносне уређаје на средствима за рад. Пре напуштања места рада запослени је дужан да место рада и средства за рад остави у стању да не угрожавају друге запослене. Овим чланом извршено је усклађивање са Директивом 89/391/ЕЕЗ.

**Чланом 41.** задржано је постојеће законско решење према коме је запослени дужан да, у складу са својим сазнањима, одмах обавести послодавца о неправилностима, опасностима, штетностима или другој појави која би на радном месту могла да угрози његову безбедност и здравље или безбедност и здравље других запослених. Ставом 2. овог члана прописан је поступак у случају када послодавац не отколни неправилности, штетности, опасности и друге појаве, а ставом 3. прописана је обавеза запосленог да сарађује са послодавцем и саветником, односно сарадником за безбедност и здравље на раду, како би се спровеле прописане мере за безбедност и здравље на пословима на којимa ради.

**Чл. 42. и 43.** прописане су обавезе лица које се самозапошљава.Уводе се нова законска решења у систем безбедности и здравља на раду и прописује се да је лице које се самозапошљава одговорно за своју безбедност и здравље и безбедност и здравље других лица на које утичу његове активности, односно пропусти. Такође обавеза је лица које се самозапошљава да пријави инспекцији рада повреду на раду, опасну појаву и утврђену професионалну болест. Наведена решења су уведена да би се изједначила права и обавезе свих лица која учествују у процесу рада без обзира на њихов статус организовања. Наиме, прописивањем права и обавеза ових лица унапређује се безбедност и заштита здравља свих лица која учествују у радним процесима. Овим одредбама се врши усклађивање са Препоруком Савета 2003/134/ЕЗ о унапређењу заштите здравља и безбедности самозапослених лица на раду.

**Чланом 44.** прописује се обавеза послодавца да организује послове безбедности и здравља на раду. Уведено је ново законско решење да послодавац не врши избор на који начин ће организовати послове безбедности и здравља на раду, већ је послодавац дужан да за обаваљање ових послова одреди једног или више од својих запослених или када за те послове не може да одреди неког од својих запослених, да ангажује правно лице које има лиценцу за обављање послова безбедности и здравља на раду. Предност се даје запосленима код послодавца уколико поседују утврђена стручна знања и вештине за обављање послова безбедности и здравља на раду из разлога што су упознати са технолошким и радним процесом код послодавца, а такође је тежња да се смање непотребни трошкови послодавца. У зависности од: врсте делатности, броја локацијски одвојених јединица, броја запослених који учествују у процесу рада, броја радних смена, процењених ризика, технолошког процеса, организације, природе и обима процеса рада, послодавац одлучује о довољном броју саветника, односно сарадника за безбедност и здравље на раду.

**Чланом 45.** прописује се могућност да послове безбедности и здрављу на раду послодавац може обављати сам у одређеним мање ризичним делатностима, ако има до 20 запослених, али је дужан да има положен стручни испит о практичној оспособљености за обављање послова безбедности и здравља на раду, односно подиже се ниво компетенције и за ова лица. У овом закону промењен је присутуп када је у питању обављање послова безбедности и здравља на раду и за све случајеве организовања обављања ових послова подигнут је прописани ниво компетенције. Ипак за послодавца који може сам да обавља послове безбедности и здравља на раду не уводи се обавеза за има лиценцу за обављање тих послова.

**Чланом 46.** прописује се обавеза послодаваца у одређеним високоризичним делатностима да за послове безбедности и здравља на раду одреди лице које има најмање стечено високо образовање на студијама првог степена од најмање 240 ЕСПБ бодова, у оквиру образовно – научног поља техничко-технолошких наука. Предложено решење у закону утицаће на квалитет обављања послова безбедности и здравља на раду, као и подизања стандарда, односно квалитета заштите запослених на раду и унапређења система безбедности и здравља на раду Републике Србије.

**Чланом 47.** прописује се обавеза послодавца у мање ризичним делатностима, уколико не обавља сам послове безбедности и здравља на раду, да за послове безбедности и здравља на раду одреди лице које има најмање стечено високо образовање на нивоу од најмање 180 ЕСПБ бодова, из научне, односно стручне области у оквиру образовно – научног поља техничко-технолошких наука. Подизање компетенције лица која обављају послове безбедности и здравља на раду има за циљ достизање већег нивоа безбедности запослених.

**Чланом 48.** детаљно су прописани послови саветника, односно сарадника за безбедност и здравље на раду. То су следећи послови: спроводи поступак процене ризика; учествује у изради програма обуке запослених за безбедан и здрав рад; врши контролу и даје савете послодавцу у планирању, избору, коришћењу и одржавању средстава за рад, хемијских материја и личне заштитне опреме; учествује у опремању и уређивању радног места у циљу обезбеђивања безбедних и здравих услова рада; организује превентивна и периодична испитивања услова радне средине; организује превентивне и периодичне прегледе и провере опреме за рад; предлаже мере за побољшање услова рада, нарочито на радним местима са повећаним ризиком; свакодневно прати и контролише примену мера за безбедност и здравље на раду код послодавца о чему води евиденцију; прати стање у вези са повредама на раду и професионалним болестима, учествује у утврђивању њихових узрока и припрема извештаје са предлозима мера за њихово отклањање; припрема и спроводи обуку запослених, представника запослених, руководилаца и других лица за безбедан и здрав рад; припрема упутства за безбедан и здрав рад и контролише њихову примену; забрањује рад на радном месту или употребу средства за рад, у случају када утврди непосредну опасност по живот или здравље запосленог; организује здравствене прегледе запослених; сарађује и координира рад са службом медицине рада, односно службом заштите здравља на раду по свим питањима у области безбедности и здравља на раду; води евиденције у области безбедности и здравља на раду код послодавца и прати промену прописа и врши усклађивање аката послодавца, прати стандарде и технички напредак у области безбедности и здравља на раду.

Ст. 2. и 3. овог члана утврђен је начин поступања саветника, односно сарадник за безбедност и здравље на раду у случају забране рада у случају када утврди непосредну опасност по живот или здравље запосленог.

Ставом 4. овог члана прописана је обавеза саветника, односно сарадника за безбедност и здравље на раду да континуирано усавршава знања у области безбедности и здравља на раду у смислу овог закона.

**Чланом 49.** прописана је обавезапослодавца који за обављање послова безбедности и здравља на раду ангажује правно лице да га претходно упозна са технолошким процесом, ризицима у процесу рада и мерама које су примењене за отклањање ризика.

**Чланом 50.** прописана је обавеза послодавца да омогући саветнику, односно сараднику за безбедност и здравље на раду независно и самостално обављање послова у складу са овим законом, довољно времена за обављање тих послова и приступ свим потребним подацима у области безбедности и здравља на раду. Саветник, односно сарадник за безбедност и здравље на раду, који је одређен из реда запослених код послодавца, непосредно је одговоран послодавцу код кога обавља те послове и не може да трпи штетне последице ако свој посао обавља у складу са овим законом.

**Чланом 51.** прописана је обавезапослодавца да омогући континуирану едукацију у области безбедности и здравља на раду запосленом кога одреди за обављање тих послова, као и да обезбеди плаћено одсуство за континуирану едукацију, ради обнављања лиценце, у складу са законом.

**Чланом 52.** задржано је постојеће законско решење према коме за обављање послова заштите здравља запослених на раду послодавац ангажује службу медицине рада, односно службу заштите здравља на раду. Поједини послови које обавља ова служба су прецизирани и додати су следећи послови: да прати здравствено стање запосленог у односу на ризике на радном месту и учествује у изради програма за побољшање услова рада на радном месту.

**Чланом 53.** утврђује се заштита података о личности у вези са лекарским прегледима запосленог.

**Чланом 54.** задржано је постојеће законско решење у вези са обезбеђивањем претходних и периодичних лекарских прегледа запослених на радним местима са повећаним ризиком.

Новина у односу на важећи закон је прописивање обавезе послодавца да запосленом на његов захтев обезбеди лекарски преглед који одговара ризицима на радном месту у редовним интервалима, а најмање једном у пет година, у складу са прописима о здравственој заштити. Овом одредбом извршено је усклађивање са Директивом 89/391/ЕЕЗ.

**Чл. 55-59.** утврђује се избор представника запослених за безбедност и здравље на раду, обавеза консултовања, информисања и сарадње послодавца са запосленима или њиховим представницима за безбедност и здравље на раду, односно Одбором, као и права представника запослених. У односу на важећи закон детаљније је уређено питање консултовања запослених према коме је послодавац дужан да запосленима, представнику запослених, односно одбору омогући да буду консултовани унапред и благовремено у вези: свих мера које могу значајно да утичу на безбедност и здравље запослених; организовања послова безбедности и здравље на раду и одређивања запослених за обављање тих послова; доношења аката који се односе на безбедност и здравље на раду и планирања и организовања обуке из овог закона. Овим чланом извршено је усклађивање са Директивом 89/391/ЕЕЗ.

**Чланом 60.** утврђују се евиденције које је послодавац дужан да води и чува. Новина је прописивање могућности да послодавац евиденције (осим евиденције о запосленима обученим за безбедан и здрав рад) може водити у форми електронског документа.

**Чланом 61.** прописује се обим података о личности који се уносе у евиденције и извештаје које води послодавац.

**Чланом 62.** прописује се обавеза послодавца да одмах, а најкасније у року од 24 часа од настанка, усмено и у писaној форми пријави надлежној инспекцији рада и надлежном органу за унутрашње послове сваку смртну, колективну или тешку повреду на раду, повреду на раду због које запослени није способан за рад више од три дана, као и опасну појаву која би могла да угрози безбедност и здравље запослених. Послодавац је дужан да, најкасније у року од три дана од дана утврђивања, пријави надлежној инспекцији рада професионалну болест. Измена у пријављивању повреда на раду у односу на важеће законско решење извршена у промени обавезе пријављивања повреде на раду због које запослених није способан за рад са три радна на три календарска дана, чиме је извршено усклађивање са европском статистиком повреда на раду према којој се пријављују повреде на раду због које запослени није способан за рад више од три дана.

**Чланом 63.** прописује се обавеза послодавца да извештај о повреди на раду и професионалној болести који се догоде на радном месту, достави запосленом који је претрпео повреду, односно код кога је утврђена професионална болест, организацијама надлежним за здравствено осигурање и Управи за безбедност и здравље на раду. На захтев инспектора рада или представника запослених послодавац је дужан достави извештај о стању безбедности и здравља на раду запослених, као и о спроведеним мерама.

Ново законско решење је да се Извештај о повреди на раду може поднети и електронским путем, тако што послодавац уноси податке у образац, који је јавно доступан на интернет страни министарства. Послодавац одговара за истинитост података унетих у евиденцију.

**Чланом 64.** задржано је постојеће законско решење према коме су послодавци, синдикати, осигуравајућа друштва, организације надлежне за здравствено и пензијско и инвалидско осигурање дужни да сарађују и учествују у доношењу заједничких ставова о питањима унапређивања безбедности и здравља на раду, као и да се старају о развоју и унапређивању опште културе безбедности и здравља на раду, у складу са овим законом.

Додатно је прецизирана одредба која се односи на обавезу достављања података по основу повреда на раду и професионалних болести организација надлежних за здравствено и организација надлежних за пензијско и инвалидско осигурање министарству надлежном за послове безбедности и здравља на раду.

**Чланом 65.** задржано је постојеће решење у вези осигурања од повреда на раду и професионалних болести ради обезбеђивања накнаде штете.

**Чланом 66.** прописује се обавеза полагања стручног испита у области безбедности и здравља на раду, и то: за обављање послова безбедности и здравља на раду, за обављање послова одговорног лица, за обављање послова безбедности и здравља на раду када послодавац може сам да обавља те послове, за обављање послова координатора за безбедност и здравље на раду у фази израде пројекта и координатора за безбедност и здравље на раду у фази извођења радова. Програм и начин полагања стручног испита прописује министар надлежан за послове безбедности и здравља на раду.

Новину у овом члану представља одредба према којој се испит за обављање послова безбедности и здравља на раду, послова одговорног лица и послова координатора у фази извођења радова признаје се инспектору рада који испуњава услов за престанак радног односа са правом на старосну пензију и у континуитету има најмање седам година радног искуства на пословима инспекцијског надзора из области безбедности и здравља на раду.

**Чланом 67.** прописују се врсте лиценци у области безбедности и здравља на раду које решењем издаје, односно обнавља министар надлежан за послове безбедности и здравља на ради, и то: саветнику за безбедност и здравље на раду; сараднику за безбедност и здравље на раду; координатору за безбедност и здравље на раду у фази израде пројекта; координатору за безбедност и здравље на раду у фази извођења радова; одговорном лицу за обављање послова прегледа и провере опреме за рад; одговорном лицу за обављање послова испитивања услова радне средине, односно хемијских и физичких штетности (осим јонизујућих зрачења), одговорном лицу за обављање послова испитивања услова радне средине – биолошких; правном лицу за обављање послова безбедности и здравља на раду; правном лицу за обављање послова координатора за безбедност и здравље на раду у фази израде пројекта; правном лицу за обављање послова координатора за безбедност и здравље на раду у фази извођења радова; правном лицу за обављање послова прегледа и провере опреме за рад; правном лицу за обављање послова испитивања услова радне средине и правном лицу за обављање послова испитивања услова радне средине – биолошких штетности. Уведено је ново законско решење којим је прописана обавеза за стручњаке који се баве пословима безбедности и здравља на раду да су дужни да имају лиценцу за обављање тих послова. Такође, послове координатора на градилиштима могу обављати само правна лица којима је издата лиценца за обављање тих послова. Увођење лиценци за обављање свих стручних послова у области безбедности и здравља на раду има за циљ да се у поступку издавања и обнављања лиценце врши додатна контрола испуњености улова за обављање ових послова који су од општег друштвеног значаја.

**Чланом 68.** прописани су општи услови за издавање и обнављање лиценци у области безбедности и здравља на раду. Уведено је ново законско решење којим је прописано да се лиценце физичким лицима могу издати, односно обновити подносиоцу захтева, ако лиценца издата у складу са овим законом није одузета у претходних пет година и ако није правноснажном судском одлуком осуђен за кривично дело за непредузимање мера заштите на раду, изазивање опасности необезбеђивањем мера заштите на раду, непрописно и неправилно извођење грађевинских радова и неовлашћено бављење пословима безбедности и здравља на раду, односно да му правноснажном судском одлуком није изречена мера безбедности у складу са кривичним закоником, и то: забрана вршења позива, делатности и дужности због које не може обављати послове у области безбедности и здравља на раду. Уз захтев за обнављање лиценце, физичка лица су дужна да поднесу и доказ о спроведеној континуираној едукацији, односно стручним резултатима у обављању послова у складу са овим законом и прописима донетим за спровођење овог закона. Физичко лице које је правоснажном судском одлуком осуђено за кривично дело или коме је изречена мера безбедности из овог члана, дужно је да поново полаже одговарајући стручни испит.

**Чл. 69-80.** прописани су услови за издавање и обнављање лиценце: саветнику, односно сараднику за безбедност и здравље на раду, координатору у фази израде пројекта, координатору у фази извођења радова, одговорном лицу за обављање послова прегледа и провере опреме за рад, одговорном лицу за обављање послова испитивања услове радне средине, односно хемијских и физичких штетности (осим јонизујућих зрачења), микроклиме и осветљености, одговорном лицу за обављање послова испитивања услове радне средине – биолошких штетности, правном лицу за обављање послова: безбедности и здравља на раду, координатора за безбедност и здравље на раду у фази израде пројекта, координатора за безбедност и здравље на раду у фази извођења радова, прегледа и провере опреме за рад, испитивања услова радне средине и испитивања услова радне средине – биолошких штетности.

**Чланом 81.** прописани су разлози због којих лиценца престаје да важи.

**Чланом 82.** прописани су разлози због којих министар надлежан за послове безбедности и здравља на раду одузима лиценцу. Лиценца се одузима на период од пет година, а лице коме је одузета лиценца нема право на рад у области безбедности и здравља на раду.

**Чланом 83.** прописано је шта се подразумева под обављањем послова супротно закону и нестручним и несавесним обављањем послова за које је издата лиценца и како се исти утврђују.

**Чланом 84.** прописано је да је решење министра о издавању и одузимању лиценце коначно у управном поступку.

**Чланом 85.** уређује се да Управа за безбедност и здравље на раду обавља послове државне управе са циљем унапређивања и развоја безбедности и здравља на раду, односно смањења повреда на раду и професионалних болести.

**Чланом 86.** проширене су надлежности Управе за безбедност и здравље на раду на послове вођења регистра повреда на раду, евиденција о положеним стручним испитима и о издатим и обновљеним лиценцама и евиденција о континуираним едукацијама и лицима која су прошла континуирану едукацију.

**Чланом 87.** прописане су врсте националних признања која се могу доделити правним и физичким лицима, Одбору за безбедност и здравље на раду, организацијама и удружењима, за изузетна постигнућа у области безбедности и здравља на раду.

**Чланом 88.** прописано је да инспекцијски надзор над спровођењем овог закона и прописа донетих на основу овог закона врше инспектори рада.

**Чланом 89.** прописано је које стручне квалификације мора имати лице да би обављало послове инспекцијског надзора у области безбедности и здравља на раду.

**Чланом 90.** прописано је која права и дужности има инспектор рада у вршењу инспекцијског надзора. Наведено законско решење је усклађено са Законом о инспекцијском надзору.

**Чланом 91.** прописано је да је послодавац дужан да инспектору рада омогући неометано обављање послова инспекцијског надзора.

**Чланом 92.** прописана је обавеза да се одмах након пријаве изврши надзор у случају смртне, тешке или колективне повреде на раду које се догоде на радном месту и у радној средини, као и о опасној појави која би могла да угрози безбедност и здравље на раду.

**Чланом 93.** прописани су разлози због којих инспектор рада доноси решење о забрани рада и налагање мера.

**Чланом 94.** прописано је даИнспектор рада доноси решење којим изриче мере, у складу са овим законом и законом којим се уређује инспекцијски надзор.

**Чланом 95.** прописано је да је послодавац дужан да предузме наложене мере и отклони утврђене недостатке или неправилности у року који одреди инспектор рада и да осам дана од истека тог рока обавести у писаној форми надлежну инспекцију о извршењу наложене обавезе у складу са овим законом и законом којим се уређује инспекцијски надзор.

**Чл. 96-102.** прописане су казнене одредбе којима је предвиђено 59 различитих прекршаја због повреда закона. За све прекршаје предвиђена је новчана казна у распону предвиђеним Законом о прекршајима. За прописане прекршаје могу да одговарају: послодавац са својством правног лица од 1.500.000 до 2.000.000 динара, послодавац који је приватни предузетник од 400.000 до 500.000 динара, послодавац физичко лице од 50.000 до 150.000 динара, директор, односно друго одговорно лице код послодавца од 50.000 до 150.000 динара, здравствена установа која има организовану службу медицине рада, односно службу заштите здравља на раду, саветник, односно сарадник за безбедност и здравље на раду од 20.000 до 150.000 динара и запослени. Новина у односу на важећи закон је пооштравање казнене политике. Адекватна казнена политика за прекршаје из ове области ће утицати, осим на изрицање казне у примереном новчаном износу, и на наплату истих у циљу постизања сврхе кажњавања, што ће посредно за последицу имати побољшање стања у области безбедности и здравља на рад.

**Чланом 103.** прописане су прелазне и завршне одредбе које се односе на рок у којем ће бити донета подзаконска акта за спровођење овог закона.

**Чл. 104.** и **105.** прописано је до доношења прописа о превентивним мерама за безбедност и здравље на раду, ако нису у супротности са овим законом, примењиваће се мере заштите на раду (правила) садржана у наведеним прописима.

**Чланом 106.** прописано је да инспектор рада који на дан ступања на снагу овог закона испуњава услов за престанак радног односа са правом на старосну пензију и има у континуитету најмање седам година радног искуства на пословима инспекцијског надзора из области безбедности и здравља на раду, сматра се да има положен стручни испит за саветника за безбедност и здравље на раду, односно одговорног лица, односно координатора у фази извођења радова.

**Чланом 107.** прописано је да стручни испит положен пре ступања закона на снагу овог закона, остаје да важи. Физичко лице које први пут подноси захтев за издавање одговарајуће лиценце није дужно да достави доказ о континуираној едукацији, односно други одговарајући доказ.

Лице које је обављало послове безбедности и здравља на раду и које не испуњава услове утврђене овим законом задржава право на његово обављање најдуже пет година, осим лица којем је до испуњења услова за престанак радног односа са правом на старосну пензију преостало највише пет година.

Лиценце издате, правним лицима и предузетницима за обављање послова у области безбедности и здравља на раду, по одредбама Закона о безбедности и здрављу на раду, важе до истека рока на који су издате.

Одговорна лица за обављање прегледа и провере опреме за рад и испитивања услова радне околине којима је лиценца издата пре пет и више година дужни су да захтев за обнављање лиценце у складу са овим законом поднесу без одлагања, а најкасније у року од 90 дана од дана ступања на снагу овог закона, а одговорна лица за обављање прегледа и провере опреме за рад и испитивања услова радне околине код којих од издавања лиценце није протекло пет година дужни су да захтев за обнављање лиценце у складу са овим законом поднесу најкасније 60 дана пре него што се напуни пет година од дана издавања лиценце.

Лицима која су из оправданих разлога (боловање дуже од шест месеци, за време трудноће, породиљског одсуства, одсуства са рада ради неге детета и других случајева мировања радног односа у складу са законом којим се уређује рад) спречена да обављају послове у области безбедности и здравља на раду за које је издата лиценца из члана 68. став 1. тач. од 1) до 7) овог закона, продужава се рок за издавање, односно обнављање лиценце за период у коме је лиценца мировала. Захтев за продужавање рока важења лиценце са одговарајућим доказима о спречености за обављање послова у области безбедности и здравља на раду, подносе се Управи за безбедност и здравље на раду у року од 15 дана од престанка мировања радног односа.

Послодавци су дужни да организују послове безбедности и здравља на раду у складу са одредбама овог закона у року од две године од дана његовог ступања на снагу.

**Чланом 108.** прописано је да даном ступања на снагу овог закона престаје да важи Закон о безбедности и здрављу на раду (,,Службени гласник РС”, бр. 101/05, 91/15 и 113/17 – др. закон).

**Чланом 109.** прописано је ступање на снагу овог закона осмог дана од дана објављивања у Службеном гласнику Републике Србије, осим одредбе члана 63. став 2, који се примењује од увођења електронског регистра повреда на раду.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона обезбеђена су средства у буџету Републике Србије за 2019. годину, на разделу на Разделу 30 – Министарство за рад, запошљавање, борачка и социјална питања, Глава 30.3 – Управа за безбедност и здравље на раду, Програм 0802 – уређење система рада и радно-правних односа, Функција 410 – општи економски и комерцијални послови и послови по питању рада, Програмска активност 0004 – уређење у области безбедности и здравља на раду, Економска класификација 411 – Плате, додаци и накнаде запослених (зараде) у износу од 8.869.000 динара, 412 – Социјални доприноси на терет послодавца у износу од 1.588.000 динара, 423 – услуге по уговору, у износу од 2.591,00 динара и на Разделу 30 – Министарство за рад, запошљавање, борачка и социјална питања, Глава 30.1 – Инспекторат за рад, Програм 0802 – уређење система рада и радно-правних односа, Функција 410 – општи економски и комерцијални послови и послови по питању рада, Програмска активност 0003 – Инспекција рада, Економска класификација 411 – Плате, додаци и накнаде уапослених (зараде) у износу од 265.914.000 динара, 412 – Социјални доприности на терет послодавца у износу од 47.600.000 динара, 423 – услуге по уговору, у износу од 1.936.000,00 динара.

У 2020. и 2021. години средства ће се обезбедити у буџету Републике Србије, на разделу Министарства за рад, запошљавање, борачка и социјална питања у складу са инструкцијама и лимитима које утврди Министарство финансија.

Предлог закона прописује вођење регистра повреда на раду, на тај начин ће се проширити надлежност Управе за безбедност и здравље на раду. Примена ових одредаба је одложена до увођења електронског регистра повреда на раду због потребе израде новог софтверског решења, које осим што ће омогућити јединствену регистрацију повреда на раду и професионалних болести ће унапредити евидентирање и анализу повреда на раду и професионалних болести, стварањем услова за подношење захтева у електронској форми. Прелазак на потпуну дигитализацију довешће до скраћења времена потребног за обраду података и није потребно ангажовање додатног броја извршилаца који би радили на овим пословима. Средства за израду новог софтверског решења обезбедиће Министарство за рад, запошљавање, борачка и социјална питања, из донаторских средстава.